'আগে কখনো বিশ্বকাপে স্বাগতিক দলের অনুরোধে পিচ নির্বাচন দেখিনি'
নিউজিল্যান্ড ও ভারতের মধ্যকার বিশ্বকাপ সেমিফাইনাল ম্যাচ মাঠে গড়ানোর কয়েক ঘণ্টা আগে মুম্বাইয়ের ওয়াংখেড়ে স্টেডিয়ামের উইকেট নিয়ে তুমুল বিতর্ক উঠেছে।
ভারত ও নিউজিল্যান্ডের মধ্যকার ম্যাচটি হবে এমন একটা উইকেটে যেখানে আগে দুটি ম্যাচ খেলা হয়েছে।
ইএসপিএন ক্রিকইনফোর খবর অনুযায়ী ম্যাচটি এর আগে সাত নম্বর পিচে খেলার কথা ছিল। ওই পিচে এখনও কোনও ম্যাচ হয়নি।
কিন্তু ম্যাচের আগে সিদ্ধান্ত হয়েছে ম্যাচ ছয় নম্বর পিচে হবে, যেখানে আগে দক্ষিণ আফ্রিকা বনাম ইংল্যান্ড এবং ভারত বনাম শ্রীলঙ্কা ম্যাচ হয়েছিল।
ভারত এই উইকেটে শ্রীলঙ্কার বিপক্ষে ৩০২ রানের জয় পেয়েছে গ্রুপ পর্বে। সেই ম্যাচে শ্রীলঙ্কা ৫৫ রান অলআউট হয়ে গেছে।
নিউজিল্যান্ডের গণমাধ্যম এনজেড হেরাল্ড বলছে, আন্তর্জাতিক ক্রিকেট কাউন্সিলের অনুমোদন ছাড়াই বিসিসিআই সেমিফাইনালের জন্য পিচ পরিবর্তন করেছে।
আইসিসি ইভেন্টে পিচ নিয়ে কাজ করেন অ্যান্ডি অ্যাটকিনসন। তিনি ব্রিটিশ গণমাধ্যম ডেইলি মেইলে দেয়া সাক্ষাৎকারে বলেন, “বিশ্বকাপের আগে যে পরিকল্পনা ছিল সেটায় বদল এসেছে। এই প্রথম আন্তর্জাতিক ক্রিকেট কাউন্সিলের কোনও ইভেন্টের ফাইনালে টিম ম্যানেজমেন্ট ও স্বাগতিক বোর্ডের অনুরোধের পিচে খেলা হতে যাচ্ছে”।
তবে আন্তর্জাতিক ক্রিকেট কাউন্সিলের নীতিমালায় পুরনো পিচ বা নতুন পিচে খেলার কোনও বাধাঁধরা নিয়ম নেই।
পিচ ও আউটফিল্ড নীতিমালায় বলা হয়েছে, “যেই মাঠকে দায়িত্ব দেয়া হয়েছে ম্যাচ আয়োজনের, ভেন্যু কর্তৃপক্ষ ঠিক করবে সেরা উইকেট কোনটি এবং সেরা আউটফিল্ড কন্ডিশন কোনটি”।
২০১৯ ওয়ানডে ক্রিকেট বিশ্বকাপে ওল্ড ট্র্যাফোর্ড ও এজবাস্টনে তাজা, নতুন পিচে সেমিফাইনাল খেলা হয়েছিল।
তবে ২০২২ সালে অস্ট্রেলিয়ায় আয়োজিত টি-টোয়েন্টি বিশ্বকাপের দুটি সেমিফাইনালই আয়োজিত হয়েছিল পুরনো পিচে, যেটি আগে ব্যবহার করা হয়েছে।
পাকিস্তানের সাবেক ক্রিকেটার আব্দুল রাজ্জাক সম্প্রতি এক টেলিভিশন শোতে বলিউড অভিনেত্রী ঐশ্বরিয়া রাইকে নিয়ে এমন একটা মন্তব্য করেছেন যা নেটিজেনদের কাছে আপত্তিকর এবং অবমাননাকর বলে মনে হয়েছে।
তুমুল সমালোচনার মুখে শেষ পর্যন্ত আব্দুল রাজ্জাক ক্ষমা চেয়েছেন ।
পাকিস্তান ক্রিকেট দলের খারাপ পারফরম্যান্স নিয়ে কথা বলার সময় তিনি অপ্রাসঙ্গিকভাবেই ঐশ্বরিয়া রাইকে টেনে এনে তুলনা করেন। সেখানে উপস্থিত পাকিস্তানের সাবেক দুই ক্রিকেটার শহীদ আফ্রিদি ও উমর গুল তখন তালি দিয়েছেন এবং হেসেছেন কিন্তু পরবর্তীতে শহীদ আফ্রিদি জানিয়েছেন তিনি আসলে বুঝতে পারেননি কী বলেছেন রাজ্জাক।
সোশাল মিডিয়ায় ভাইরাল হওয়া ক্লিপটিতে শোনা গেছে রাজ্জাক বলছেন, “আপনার নিয়তের ওপর অনেক কিছু নির্ভর করে, যেমন আমার অধিনায়ক ইউনুস খান ভালো চাইতেন আমাদের, আমিও ভালো পারফর্ম করতাম। এখানে (পাকিস্তানের ক্রিকেটে) অনেক বড় বড় ঘটনা ঘটে যাচ্ছে। শুধু ক্রিকেটার তৈরি করা ও ভালো করাই ইস্যু না। আপনি ঐশ্বরিয়া রাইকে বিয়ে করতে চাইবেন আর আপনার সন্তান ভালো হবে, এটা তো হতে পারে না”।
এই মন্তব্যের পর শুধু ভারতেরই না, পাকিস্তানের অনেক ক্রিকেটার ও সমর্থকরা তীব্র সমালোচনা এবং প্রতিবাদ জানিয়েছে সামাজিক যোগাযোগ মাধ্যমে।
শুধু আব্দুল রাজ্জাকের প্রতিই তাদের ক্ষোভ নয়, শহীদ আফ্রিদি ও উমর গুলের সহাস্য উল্লাসও তারা ভালোভাবে দেখছে না।
মঙ্গলবার রাতে আব্দুল রাজ্জাক নিজের সোশাল মিডিয়ায় পুরো বিষয়টিতে ক্ষমা চেয়ে একটি ভিডিও দিয়েছেন।
তিনি বলেছেন, “হ্যাঁ আমি আব্দুল রাজ্জাক। আমি একটি শোতে ক্রিকেট নিয়ে কথা বলছিলাম এবং সেখানে ক্রিকেটারদের নিয়ত নিয়ে কথা বলছিলাম এমন সময়ে আমার মুখ থেকে ভুলে ঐশ্বরিয়ার নাম চলে এসেছে আমি আসলে অন্য একটা উদাহরণ দিতে চাচ্ছিলাম। আমি তার প্রতি ক্ষমাপ্রার্থী”।
তার এই ক্ষমাপ্রার্থনার ভিডিও নিয়েও সমালোচনা হচ্ছে কারণ নেটিজেনরা বলছেন যার কথাই উদাহরণ হিসেবে বলা হোক না কেন সেটা হতো অবমাননাকর।
এই ঘটনায় পাকিস্তানের সাবেক ক্রিকেটার ও অধিনায়ক শহীদ আফ্রিদিও তোপের মুখে পড়েছেন।
শহীদ আফ্রিদি পাকিস্তানের টেলিভিশন চ্যানেল সামা টিভিতে বলেন, রাজ্জাক যখন কথা বলছিলেন তখন তার মনোযোগ ছিল অন্যদিকে। তিনি বাসায় এসে ক্লিপটি দেখে শুনেছেন কথাটা।
তবে টেলিভিশন শোতে দেখা গেছে আফ্রিদি রাজ্জাকের কথা শেষ হওয়ার সাথে সাথেই তালি দিচ্ছেন ও হাসছেন।
পাকিস্তানের সাবেক ক্রিকেটার মোহাম্মদ ইউসুফ সোশাল মিডিয়া প্ল্যাটফর্ম এক্স-এ (সাবেক টুইটার) লিখেছেন, “ক্রিকেটার হিসেবেই আমার খারাপ লাগছে। আব্দুল রাজ্জাক ভারতের নায়িকাকে নিয়ে যা বলেছেন তার জন্য রাজ্জাকের লজ্জা পাওয়া উচিৎ”।
পাকিস্তানের আরেক সাবেক ক্রিকেটার শোয়েব আখতার লিখেছেন, “রাজ্জাক যে কথাটি বলেছেন তার ঘোর বিরোধিতা করছি আমি। কোনও নারীকেই অসম্মান করা উচিত না এভাবে। যারা তার পাশে বসেছিলেন তাদেরও উচিত ছিল বিষয়টি নিয়ে সাথে সাথেই প্রতিবাদ জানানো”।
তিনি মূলত শহীদ আফ্রিদি ও উমর গুলের দিকেই আঙ্গুল তুলেছেন।
পরে আরও একটি টুইটে শোয়েব জানিয়েছেন, আফ্রিদির সাথে তার কথা হয়েছে।
“আফ্রিদি আমাকে জানিয়েছে তিনি বোঝেননি কী বলেছেন নতুবা তিনি সাথে সাথেই প্রতিবাদ জানাতেন”।

নিউজিল্যান্ড ও ভারতের মধ্যকার বিশ্বকাপ সেমিফাইনাল ম্যাচ মাঠে গড়ানোর কয়েক ঘণ্টা আগে মুম্বাইয়ের ওয়াংখেড়ে স্টেডিয়ামের উইকেট নিয়ে তুমুল বিতর্ক উঠেছে।